b'\n_START_ARTICLE_\nJacopo Bassano\n_START_PARAGRAPH_\nJakopas Basanas (it. Jacopo Bassano, tikr. Jacopo da Ponte, apie 1510 m., Basanas del Grapa \xe2\x80\x93 1592 m. vasario 13 d., ten pat) \xe2\x80\x93 ital\xc5\xb3 v\xc4\x97lyvojo renesanso dailininkas, garsiausias i\xc5\xa1 dailinink\xc5\xb3 \xc5\xa1eimos, kurie kil\xc4\x99 i\xc5\xa1 Basano miestelio Venete. Priklaus\xc4\x97 Venecijos dail\xc4\x97s mokyklai. Geriausiai \xc5\xbeinomas d\xc4\x97l peiza\xc5\xbe\xc5\xb3 su gyvul\xc4\x97liais vaizdavimo, tap\xc4\x97 religines scenas._NEWLINE_Lietuvos dail\xc4\x97s muziejus turi paveiksl\xc4\x85 \xe2\x80\x9eKristaus guldymas \xc4\xaf karst\xc4\x85\xe2\x80\x9c, kuris priskiriamas Jakopo Basano s\xc5\xabnui Fran\xc4\x8deskui.\n_START_SECTION_\nBiografija\n_START_PARAGRAPH_\nJakopas da Pont\xc4\x97 gim\xc4\x97 apie 1510\xe2\x80\x9313 m. Basano del Grapos miestelyje, Venecijos respublikoje, dailininko Fran\xc4\x8desko \xc5\xa1eimoje. Visa \xc5\xa1eima, t\xc4\x97vas ir keturi Jakopo broliai, tur\xc4\x97jo Basano pravard\xc4\x99 nuo gimtojo miesto, kaip v\xc4\x97liau ir dar keturi Jakopo s\xc5\xabn\xc5\xabs. Pirmuosius dail\xc4\x97s mokslus Jakopas i\xc5\xa1\xc4\x97jo pas t\xc4\x97v\xc4\x85 ir 1533 m. persikraust\xc4\x97 \xc4\xaf Venecij\xc4\x85, kur mok\xc4\x97si pas dailinink\xc4\x85 Bonifa\xc4\x8d\xc4\x85 Veronez\xc4\x99 (Bonifaccio Veronese). Venecijoje Jakopas buvo paveiktas Ticiano ir Lorenco Loto k\xc5\xabrybos. Pirmieji Jakopo darbai buvo spalvin\xc4\x97s \xc5\xbeinom\xc5\xb3 meistr\xc5\xb3 (pvz., Diurerio) gravi\xc5\xabr\xc5\xb3 kopijos ir sek\xc4\x97 tradicine Venecijos dail\xc4\x97s mokykla._NEWLINE_Venecijoje Jakopas u\xc5\xbetruko tik kelerius metus. Jau 1537 m. buvo dokumentuotas gimtajame mieste atlik\xc4\x99s darbus vietos municipalitete. Apie 1540 m. Jakopas susidom\xc4\x97jo manieristiniais k\xc5\xabriniais. Buvo \xc4\xaftakotas Parmid\xc5\xbeanino, Fran\xc4\x8desko Salviati ir Tintoreto. Augant\xc4\xaf dailininko talent\xc4\x85 atskleid\xc4\x97 1542 m. manieristinis paveikslas \xe2\x80\x9ePaskutin\xc4\x97 vakarien\xc4\x97\xe2\x80\x9c. Ta\xc4\x8diau Jakopas neilgai tesilaik\xc4\x97 \xc5\xa1ios dail\xc4\x97s krypties. Grei\xc4\x8diausiai dar ir d\xc4\x97l to, kad po to beveik vis\xc4\x85 likus\xc4\xaf gyvenim\xc4\x85 praleido gimtajame provincijos mieste. 1546 m. Jakopas ved\xc4\x97 Elizabet\xc4\x85 Mercari, su kuria susilauk\xc4\x97 8 vaik\xc5\xb3. Keturi jo s\xc5\xabn\xc5\xabs tapo dailininkais ir pad\xc4\x97jo t\xc4\x97vui jo dirbtuv\xc4\x97je._NEWLINE_Jakopas dirbo Basano vie\xc5\xa1osiose vietose, tiek freskos, tiek aliejini\xc5\xb3 paveiksl\xc5\xb3 technika, a\xc4\x8diau nedaug jo fresk\xc5\xb3 i\xc5\xa1lik\xc4\x99. Svarbiausios yra vietos katedroje. Ma\xc5\xbedaug nuo 1550 m. dailininkas i\xc5\xa1vyst\xc4\x97 nuosav\xc4\x85 stili\xc5\xb3. Garsiausiais jo darbais tapo tamsaus kolorito kaimi\xc5\xa1ki provincijos pastoraliniai vaizdai, da\xc5\xbenai \xc4\xafpinti \xc4\xaf biblijini\xc5\xb3 istorij\xc5\xb3 kontekst\xc4\x85, ties kuriais dailininkas prad\xc4\x97jo koncentruotis po 1560 m. Jakopas Basanas sumaniai \xc5\xbeaid\xc4\x97 \xc5\xa1viesotamsos efektais ir nesl\xc4\x97p\xc4\x97 provincialaus paveiksl\xc5\xb3 charakterio pripildydamas j\xc5\xb3 erdv\xc4\x99 gyvul\xc4\x97li\xc5\xb3 atvaizdais. V\xc4\x97lesniuose Jakopo darbuose v\xc4\x97l i\xc5\xa1ry\xc5\xa1k\xc4\x97jo Tintoreto \xc4\xaftaka. Nors Jakopas i\xc5\xa1 pa\xc5\xbei\xc5\xabros tur\xc4\x97jo b\xc5\xabti atlik\xc4\x99s daug darb\xc5\xb3, ta\xc4\x8diau originali\xc5\xb3 jo k\xc5\xabrini\xc5\xb3 n\xc4\x97ra daug. Daugel\xc4\xaf darb\xc5\xb3 pagal jo dizain\xc4\x85 atlikdavo arba kopijuodavo dirbtuv\xc4\x97s pagalbininkai ir s\xc5\xabn\xc5\xabs: Fran\xc4\x8deskas, Leandras, D\xc5\xbeambatista ir D\xc5\xbeerolamas. Jakopas Basanas mir\xc4\x97 1592 m. vasario 13 d. Palaidotas San Francesco (\xc5\xa0v. Pranci\xc5\xa1kaus) ba\xc5\xbeny\xc4\x8dioje Basane del Grapoje. Nema\xc5\xbeos Jakopo k\xc5\xabrini\xc5\xb3 kolekcijos sukauptos Prado muziejuje Madride ir Basano del Grapos valstybiniame muziejuje.'